Neuvosto-Karjalalle
Sun syntysanas sodan pauhinaan
 ei voineet hukkua, vaan luottavina soivat.
 Ne manas esiin miehet, jotka loivat
 punaiset soihdut myöskin Karjalaan.

 Tää ennen kilpatanner ollut vaan
 on saalistajain, jotka himoin joivat
 hikeä rahvaan; hurttain, jotka voivat
 kuin pedot hurjat riistää saalistaan.

 Suur’ toivo nyt on mieliin syttynyt,
 on rahvas saanut uutta luottamusta,
 se tiensä onneen nyt on löytänyt.

 On vihdoin taakse jäänyt orjuus musta,
 ja rahvas uutta luoden raataa nyt,
 ihaillen uuden aamun sarastusta.

1922

Jalmari Virtanen